Súradnice: 42°08′43.08″S 24°45′19.08″V﻿ / ﻿42,1453000°S 24,7553000°V﻿ / 42.1453000; 24.7553000

**Antická synanóga** (bulh. Антична синагога – *Antična sinagoga*), prípadne **Antická synanóga Filipopolu** (bulh. Античната синагога на Филипополис – *Antičnata sinagoga na Filipopolis*), alebo len **Synagóga** (bulh. Синагогата – *Sinagogata*) sú ruiny antickej synagógy, ktoré sa nachádzajú v centrálnej časti mesta Plovdiv v Plovdivskej oblasti v južnom Bulharsku. Filipopolská synagóga je jedinou náboženskou stavbou svojho druhu z tohto obdobia objavenou na území Bulharska. Zároveň išlo o jednu z prvých synagóg vôbec, postavených mimo územia Palestíny. Okrem svojej archeologickej pamiatkovej hodnoty, je tak súčasne cenným pamätníkom dokumentujúcim rané usadzovanie sa Židov na území Balkánu, keďže ide o tretiu synagógu postavenú na území Trácie – po antických synagógach v Byzantione a Bizyi. Je jednou z málo známych archeologických pamiatok antického Filipopolu.

Lokalita
--------

Antická synanóga mesta Filipopolis leží v centrálnej časti mesta Plovdiv v bezprostrednej blízkosti ulice *bulevard „Kňagiňa Marija–Luiza"* (bulh. булевард „Княгиня Мария-Луиза", doslova *bulvár princeznej Márie–Lujzy*) v blízkosti obytného bloku č. 21.

Dejiny
------

Na základe archeologických prieskumov prevážila mienka, že synagóga bola postavená s najväčšou pravdepodobnosťou v druhej štvrtine 3. storočia. Stavba prešla niekoľkými reštauráciami a prestavbami. K prvej došlo v druhej polovici 3. storočia potom, čo bola synagóga poškodená v priebehu útoku Gótov na Filipopolis. Ďalšia reštaurácia budovy sa uskutočnila koncom 3. alebo začiatkom 4. storočia, pričom išlo pravdepodobne len o úpravu výzdoby budovy, čo je zrejmé zo zachovalého preskúmaného nápisu na kamennej doske.

Niekedy v prvej polovici 4. storočia sa uskutočnila ďalšia stavebná úprava budovy. Synagóga následne slúžila svojmu účelu počas celého 4. storočia, na začiatku 5. storočia však bola zničená s najväčšou pravdepodobnosťou v dôsledku udalostí spojených so zvýšeným prenasledovaním Židov počas obdobia panovania cisárov Honoria a Arkadia. Budova bola vzápätí obnovená a tak sa v prvej polovici 5. storočia uskutočnila posledná veľká rekonštrukcia budovy, pričom budova bola obnovená v pôvodnom vzhľade. Definitívne zničená bola s najväčšou pravdepodobnosťou niekedy koncom 6. storočia, tentoraz v dôsledku útoku Slovanov.

### Novodobé dejiny

Zvyšky budovy boli objavené a preskúmané v priebehu 80. rokov 20. storočia.

Charakteristika
---------------

Z architektonického hľadiska je budova postavená ako trojloďová bazilika, pričom centrálna loď je dvakrát širšia než bočné lode. Stavba je obdĺžnikového pôdorysu. Dlhšia časť budovy je orientovaná po ose sever-juh.

Pred samotnou budovou sa zo severnej strany nachádzal ohradený nekrytý dvor. Dvor bol ohradený kolonádou a vydláždený podlahou v podobe hrubej vrstvy malty.

Celý areál dosahoval rozlohy 600 m², z toho 240 m² bola rozloha samotnej synagógy a 360 m² rozloha nádvoria pred budovou.

Každá z chrámových lodí predstavovala samostatní miestnosť. Centrálna loď sa využívala ako modlitebný a obradný priestor. Bola bohato dekorovaná podlahovou mozaikou, pričom v dôsledku prestavieb išlo až o dve mozaikové podlahy, ktoré boli položené jedna na druhej. Druhá podlaha bola položená počas rekonštrukcie synagógy v prvej polovici 5. storočia. Rozmery centrálnej lode dosahovali 13,5 x 9 metrov.

### Mozaiky

fragment z podlahovej mozaiky z filipopolskej synagógy uložený v archeologickom múzeu v Plovdive
Pri prieskumoch boli objavené dve podlahové mozaiky, ktoré boli položené jedna nad druhou. Mozaiky sa vyznačovali sýtymi farbami a boli zhotovené s veľkou zručnosťou. Obrázky na mozaikách predstavujú znaky typické pre židovskú komunitu – ide o vyobrazenia menory a lulabu (palmovej ratolesti). Zaujímavé sú aj štyri riadky nápisu v gréčtine, ktorý informuje o menách darcov a definuje ich ako predstaviteľov početnej filipopolskej židovskej komunity. Mená donorov boli Jozef a Izák.

Na neskoršej mozaikovej podlahe položenej na pôvodnej mozaike v priebehu rekonštrukcie v 5. storočí prevládali rastlinné a geometrické motívy. Táto mozaika bola typickým predstaviteľom raného byzantského umenia.

Prístup
-------

Ruiny budovy sú neprístupné. Nie sú exponované a nachádzajú sa pod súčasnou modernou zástavbou.

Referencie
----------

1. 1 2 3 4 5 6 7 8 9  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 24. (po bulharsky)
2. 1 2 3 4 5 6 7 8 9 10 11 12  KESIAKOVA, Elena; PIŽEV, Aleksandăr; ŠIVAČEV, Stefan; PETROVA, Neďalka. Kniga za Plovdiv. Plovdiv : Izdatelstvo „Poligraf". 1999. 264 s. ISBN 9549529274. S. 57 – 61. (po bulharsky)
3. 1 2 3 4 5 6 7 8 9 10 11 12 13 14 15 16 17 18  RAJČEVSKI, Stojan. Sinagogi i kulturno nasledstvo na Evreite v Bălgarija. Sofia : Nacionalen muzej na bălgarskata kniga i poligrafija-Bălgarski bestselăr. 2009. 100 s. ISBN 9789544630744. S. 25 – 29. (po bulharsky)
4. 1 2 3 4 5 6 7 8 9 10  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 21. (po bulharsky)
5. 1 2 3 4 5 6 7 8 9 10 11   *Античният стадион на Филипопол - Античният Филипопол - Карта на Античния Филипопол - Синагога* [online]. ancient-stadium-plovdiv.eu, [cit. 2023-04-29]. Dostupné online.
6. 1 2 3 4 5 6 7 8 9 10 11 12  KESIAKOVA, Elena; RAJČEV, Dimităr. Filipopol. Plovdiv : Izdatelska kăšta "Hermes". 2012. 106 s. ISBN 9789542611172. S. 91 – 95. (po bulharsky)
7. 1 2 3  TRĂNKOVA, Dimana; GEORGIEV, Antoni. A guide to Jewish Bulgaria. Second, expanded and updated edition. Free speech international foundation. 2021. 192 s. ISBN 9786199131244. S. 115. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Antická synagóga (Plovdiv)**